รองนายกรัฐมนตรี และรัฐมนตรีว่าการกระทรวงสาธารณสุข ยืนยันนโยบายโรงพยาบาลชุมชน ลดความหนาแน่นของโรงพยาบาลประจำจังหวัด ขณะที่รัฐมนตรีว่าการกระทรวงศึกษาธิการ เห็นด้วยกับการควบรวมโรงเรียนขนาดเล็ก เพื่อทำให้เป็นโรงเรียนที่มีคุณภาพ
นายอนุทิน ชาญวีระกุล รองนายกรัฐมนตรี และรัฐมนตรีว่าการกระทรวงสาธารณสุข ชี้แจงการอภิปรายของสมาชิกรัฐสภาในส่วนนโยบายสาธารณสุข โดยยืนยันว่า รัฐบาลมีนโยบายการยกระดับสถานพยาบาลชุมชน เป็นโรงพยาบาลชุมชน เพื่อลดความหนาแน่นของโรงพยาบาลประจำจังหวัด รวมทั้งเพิ่มค่าตอบแทนอาสาสมัครสาธารณสุขในหมู่บ้าน ในการดูแลประชาชนขั้นปฐมภูมิ ส่วนค่าตอบแทนที่จะให้อาสาสมัครจะให้ตามความชำนาญ ซึ่งหากผลักดันการแพทย์ปฐมภูมิได้ ก็จะเป็นการลดรายจ่ายของประเทศด้านการสาธารณสุขได้       ขณะที่นายณัฐพล ทีปสุวรรณ รัฐมนตรีว่าการกระทรวงศึกษาธิการ ชี้แจงถึงการควบรวมโรงเรียนขนาดเล็ก โดยเห็นว่า โรงเรียนที่ให้การศึกษาควรจะเป็นโรงเรียนที่มีคุณภาพ ซึ่งเชื่อว่า การควบรวมโรงเรียนเพื่อให้นักเรียนที่มีคุณภาพสามารถทำได้ แต่ทุกคนจะต้องช่วยกัน เพราะโครงสร้างการศึกษาของไทยต้องการการดูแลและเอาใจใส่ เพื่อลดความเหลื่อมล้ำให้เด็กและเยาวชนในพื้นที่ห่างไกลได้รับการศึกษาอย่างเท่าเทียมกับโรงเรียนเมือง ซึ่งต้องนำเทคโนโลยีและนวัตกรรมใหม่ๆ มาใช้ เพราะปัจจุบันอินเตอร์เน็ตก็สามารถเข้าถึงชุมชน         ทั้งนี้ มั่นใจว่า หากวางแผนการศึกษาให้ชัดเจน ปลุกขวัญและกำลังใจครูและบุคคลากรทางการศึกษา จะสามารถแก้ไขปัญหาการศึกษาของไทยได้อย่างแน่นอน         อย่างไรก็ตาม ขณะนี้กำลังพิจารณาว่า จะพัฒนาครูอย่างไรให้มีคุณภาพ เพราะเทคโนโลยีที่มีอยู่ในปัจจุบันและกำลังดำเนินการในอนาคต ทั้งเรื่องอินเตอร์เน็ต และ Wifi ไม่มีปัญหา แต่ปัญหาอยู่ที่บุคลากรครูที่จะเข้าสู่การพัฒนา ดังนั้นจึงขอเวลาในการดำเนินการก่อน